Kom ons benut drukkersink wyl dit nog vloei | Netwerk24
Deur Barnard Beukman 11 Julie 2020 05:00
’n Vraag wat ’n mens wou vra, na aanleiding van die reaksie van sommige op onder meer so­siale media al weke gelede met die sluiting van Rooi Rose in die Caxton-stal en nou ook oor Volksblad, was: Wanneer laas het jyself een gekoop?
Nie uit verwyt of leedvermaak nie, maar bloot om te onderstreep dat die sluitings die gevolg van veranderde internasionale verbruikerspatrone is. En ’n onafwendbare skuif na ’n al hoe meer digitale leefwyse, nie net vir mediaverbruik nie, maar ook banksake, aankope en meer.
Soos enige onderneming moet daar ten minste gelyk gebreek word en verkieslik wins gemaak word. Daarom raak die ekonomie en die Covid-19-pandemie koerante nie meer of minder as enige ander tradisionele onderneming nie.
Verwyte wat dus op Media24 se bestuur gemik is, asof besluite bloot uit die bloute geneem is, is gewoon ongeldig.
Ons gaan eenvoudig die voorreg, om steeds by gedrukte media betrokke te wees, met selfs meer geesdrif aanpak. Ons werk hard deur voorstelle om die koerant verdere standhoudendheid te gee wat die syfers betref.
Heelwat lesers, meningsvormers, medewerkers, adverteerders en ander gereelde vennote het “sterkte” laat weet. En wou ook weet hoe dit Beeld raak.
Maar ons hou die oog veral op die bal om – met wat ons het – die beste moontlike koerant uit te gee. Die gesogte Frewin-trofee vir die beste tipografiese uitleg staan tans in ons kantore. Verskeie redaksielede is intern of nasionaal bekroon.
Beeld registreer steeds gereeld as die koerant wie se lesers die hoogste gemiddelde huishoudelike inkomste het en bied dus steeds ’n onmisbare voertuig vir adverteerders wat ernstig is daaroor om produkte te skuif.
Ons het ’n ietwat uitdagende koers ingeslaan wat redaksionele beleid betref. Maar glo dat die eise­ van ons tyd ons noop om ’n markplein van verskillende idees en perspektiewe te wees, wat getoets en oorweeg moet word om by sinvolle antwoorde uit te kom.
Ons het ’n ietwat uitdagende koers ingeslaan wat redaksionele beleid betref. Maar glo dat die eise­ van ons tyd ons noop om ’n markplein van verskillende idees en perspektiewe te wees, wat getoets en oorweeg moet word om by sinvolle antwoorde uit te kom. Dus sonder vrees vir teenspraak ’n koerant met seker die grootste verskeidenheid van rubriekskrywers en standpunte. Ons weerstaan die druk van dié wat ’n soort Fox News-knusheid soek en net hul eie oortuigings, sonder enige teenspraak, verwoord wil sien – hetsy regs of links – want dit is wat die twee groepe so eenders maak.
Ons posisioneer dus nie deur per se teen iemand te wees nie. Maar om saam met ons lesers na nugter en realistiese antwoorde te soek. En waar moontlik ’n wye verskeidenheid van nuus te bied.
Kom ons benut die drukkersink terwyl dit nog vloei.
Meer oor: Barnard Beukman | Koerantwese | Media24